Yaxud da 11-ci maddədə belə bir ifadə var: “Deputat səlahiyyət müddətində maraqlar toqquşmasına yol verməməli və qanunsuz olaraq öz vəzifə səlahiyyətlərindən şəxsi maraqları üçün istifadə etməməlidir”. Bunu belə göstərmək olar: “deputat səlahiyyət müddətində qanunsuz olaraq öz vəzifə səlahiyyətindən şəxsi maraqları üçün istifadə etməməlidir”. Amma “deputat səlahiyyət müddətində maraqlar toqquşmasına yol verməməlidir” ifadəsi doğru deyil. Bura maraqlar toqquşması olan yerdir. Burada müxtəlif fikirlər, mübahisələr olur və sonda qərar qəbul edilir. Hər kəs bu qərara hörmət edir. Bu fikrin özü də, məncə, yerində olan bir fikir deyil. Yaxud da deputatın xidməti vəzifələri ilə onun şəxsi maraqları arasında ziddiyyət yarana biləcək hallarda həmin maraqla bağlı İntizam komissiyasına müraciət edilir. İntizam komissiyasında olanlar da deputatlardır. Bizim hamımızın səlahiyyətləri eynidir. Eyni zamanda, sədarət ilə də səlahiyyətlərimiz eynidir. Amma hərənin bir funksiyası var, aparıcılıq məsələsi də var. Biz bu komissiyaya Konstitusiya Məhkəməsinin hüquqları kimi hüquqlar veririk. Məncə, bu məsələlərdə bir az dili dəyişmək, bəzi maddələrə baxmaq lazımdır. Onsuz da müəyyən bəndlər ilə kiminsə davranışına, tərbiyəsinə təsir eləmək mümkün deyil. Ona görə, mən hesab edirəm, mənim və həmkarlarımın toxunduqları məsələlərə imkan varsa, yenidən baxılmalıdır. Təşəkkür edirəm.